रांची. शिक्षक नियुक्ति के मेरिट लिस्ट में झारखंड बोर्ड के अभ्यर्थी पिछड़ जाएंगे। मेरिट लिस्ट में उन्हीं का नाम शामिल होगा, जो ओवरऑल पढ़ाई में अव्वल होंगे। शिक्षक पात्रता परीक्षा (टेट) रिजल्ट के बाद शिक्षक नियुक्ति की प्रक्रिया शुरू हो गई है। इसके अनुसार नियुक्ति के लिए बनने वाली मेधा सूची में बेहतर प्रदर्शन करनेवाले अभ्यर्थियों को (मैट्रिक से शिक्षक प्रशिक्षण तक) ही शिक्षक बनने का ज्यादा अवसर प्राप्त होगा।
मेधा सूची तैयार करने में मैट्रिक, इंटरमीडिएट, स्नातक सहित प्रशिक्षण के अंक जोड़े जाएंगे। झारखंड बोर्ड व बिहार बोर्ड से छात्रों को ज्यादा अंक हासिल नहीं होते हैं, लेकिन सीबीएसई बोर्ड के परीक्षार्थियों को हमेशा से ज्यादा अंक हासिल होते रहे हैं। ऐसे में मेधा सूची में सीबीएसई के अभ्यर्थियों को अधिक चांस मिलेगा। द्वितीय और तृतीय श्रेणी में पास करनेवालों के लिए शिक्षक बनाना मुश्किल हो सकता है।
पारा शिक्षक नहीं मिले, तो दूसरे अभ्यर्थियों से भरे जाएंगे पद
शिक्षकों की सीधी नियुक्ति की सीटों में 50 प्रतिशत पद सर्व शिक्षा अभियान के तहत दो वर्ष तक अटूट सेवा कर रहे अर्हताधारी पारा शिक्षकों के लिए आरक्षित होगा। यह आरक्षण प्रत्येक श्रेणी में (अनुसूचित जाति, अनुसूचित जन जाति, अन्य पिछड़ा वर्ग, सामान्य) क्षैतिज होगा। लेकिन रिक्ति के अनुपात में अपेक्षित संख्या में पारा शिक्षक नहीं मिलने पर अन्य उत्तीर्ण अभ्यर्थियों से ही आरक्षण कोटि के अनुसार पद भरे जाएंगे। इसमें इंटर और स्नातक दोनों तरह के पद शामिल होंगे।
रांची से टेट में 4,8१3 को मिली है सफलता
टेट में रांची और धनबाद जिले में सबसे अधिक परीक्षार्थी सफल हुए हैं। रांची से 4,813 और धनबाद जिले से 4,760 अभ्यर्थी सफल हुए हैं। दूसरे राज्य के 7,590 अभ्यर्थी सफल हुए हैं। इसमें कक्षा एक से पांचवीं के लिए 1,070 और छह से आठवीं के लिए 6,520 शामिल है। खूंटी जिले से सबसे कम 826 विद्यार्थी सफल हुए हैं। साहेबगंज में 1,060, पाकुड़ में 1,079 सफल हुए।
कक्षा एक से पांच के लिए ऐसे बनेगी मेधा सूची
इंटर प्रशिक्षित अभ्यर्थी कक्षा एक से पांचवीं कक्षा के शिक्षक बनेंगे। लेकिन, इसमें शैक्षणिक मेधा अंक के निर्धारण के लिए अभ्यर्थी के मैट्रिक, इंटर और शिक्षक प्रशिक्षण परीक्षा के प्राप्तांक के प्रतिशत को जोड़ने के उपरांत प्राप्त योगफल को तीन से भाग देने पर प्राप्त प्रतिशत अभ्यर्थी का शैक्षणिक मेधा अंक होगा। इस गणना में अतिरिक्त विषय के प्राप्तांक को शामिल नहीं किया जाएगा। इसमें टेट का प्राप्तांक जोड़ा जाएगा। टेट में 90 फीसदी से ऊपर अंक लाने वालों को 6 अंक, 70 से 80 फीसदी वालों को 4 अंक और 52 से 70 अंक लाने वालों को 2 अंक दिए जाएंगे।
कक्षा छह से आठवीं के लिए ये होंगे आंकड़े
स्नातक प्रशिक्षित अभ्यर्थी छह से आठवीं कक्षा के शिक्षक बनेंगे। लेकिन, इसमें शिक्षक बनने के लिए मैट्रिक, इंटर, स्नातक और शिक्षक प्रशिक्षण परीक्षा के प्राप्तांक के प्रतिशत को जोड़ने के उपरांत प्राप्त योगफल को चार से भाग देने पर प्राप्त प्रतिशत अभ्यर्थी का शैक्षणिक मेधा अंक होगा। इसमें भी टेट के प्राप्तांक जोड़े जाएंगे। टेट में 90 फीसदी से ऊपर अंक लाने वालों को 6 अंक, 70 से 80 फीसदी वालों को 4 अंक और 52 से 70 अंक लाने वालों को 2 अंक दिए जाएंगे।
hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva